Patakyová, Mária, verejná ochrankyňa práv (2018-05-22):
Vážený pán predseda Národnej rady Slovenskej republiky, vážené panie poslankyne, vážení páni poslanci Národnej rady Slovenskej republiky, dámy a páni, virtuálni prítomní prostredníctvom digitálnych technológií, povinnosťou verejného ochrancu práv, ale nielen povinnosťou, ale predovšetkým cťou je podať správu Národnej rade Slovenskej republiky o činnosti za predchádzajúce kalendárne obdobie, teda kalendárneho roka. Rok 2017 bolo takpovediac striedaním stráží vo funkcii verejného ochrancu práv. Tri mesiace vykonávala túto funkciu pani doktorka Jana Dubovcová, ja som sa ujala funkcie zložením sľubu 29. marca 2017. Pokračujem v činnosti, ktorú vykonávala pani doktorka Jana Dubovcová napriek tomu, ako poslanci ste, dúfam, zaregistrovali, že správa je koncipovaná čiastočne odlišne, pretože sme sa to snažili v kancelárii spraviť spôsobom, aby bola prehľadnejšia, čitateľnejšia a aby dávala plastickejší obraz o našej činnosti. Preto je zoskupená do šiestich základných balíkov, ktoré cez príklady, cez upozornenie na základnú misiu relevantnej národnej teda vnútroštátnej európskej alebo medzinárodnej úpravy až po prípadne súvisiace aktivity, ktoré boli tou-ktorou oblasťou. Ja tu nebudem vymenuvávať tie numerácie alebo teda jednotlivé časti, pretože by som veľmi stručne chcela prejsť obsah jednotlivých častí a tým len zvýrazniť v podstate niektoré body a teda priviesť vašu pozornosť k nim. Nepochybujem o tom, že pravú správu teda máte, máte detailne preštudovanú. V prvej časti alebo v prvej kapitole – právo na život, osobnú slobodu a ľudskú dôstojnosť – sme sledovali dodržiavanie základných práv a slobôd v situáciách, v ktorých dochádza ku stretu občana a donucovacej moci štátu. Patria sem príklady obmedzenia osobnej slobody, primeranosť zákrokov zo strany polície, nečinnosť, prieťahy v konaní polície, podmienky výkonu väzby a trestu, primeranosť zákrokov príslušníkov Zboru väzenskej a justičnej stráže a podobne. Tie konkrétne príklady, ktoré máte vymenované v správe, nebudem tu uvádzať. Bol tam neprimeraný posun vo vzťahu k maloletým, policajný zásah v Zborove. Potrebujem upozorniť na to, že vo všetkých týchto prípadoch je mimoriadne dôležité, aby príslušníci polície pri vykonávaní svojej misie „pomáhať a chrániť“, vedeli zdokumentovať priebeh zásahu a použitie donucovacích prostriedkov predovšetkým prostredníctvom funkčných kamerových systémov, pretože sú to oni, ktorých zaťažuje dôkazné bremeno o týchto skutočnostiach. Zároveň musím pripomenúť, že sekcia kontroly inšpekčnej služby Ministerstva vnútra Slovenskej republiky, ktorá vedie vyšetrovanie vo veci podozrenia zo spáchania trestného činu zneužívania právomoci verejného činiteľa, nespĺňa požiadavku nezávislosti obsiahnutú v Dohovore o ochrane ľudských práv a slobôd, čím dochádza k porušovaniu jeho procedurálnej stránky. Na toto bola Slovenská republika viackrát a veľakrát upozorňovaná. Naposledy to zaznelo na fóre k Rámcovému dohovoru práv národnostných menšín, ktoré nám odporúča, odporúčanie č. 44, poradný výbor odporúča slovenským orgánom, aby zriadili nezávislý špecializovaný orgán pre vyšetrenie všetkých prípadov údajného zneužívania právomocí polície a jej pochybení a pre informovanie verejnosti o dostupných opravných prostriedkoch. V druhej časti – súkromný a rodinný život, práva detí a rodičov – tu sa zaoberáme oblasťou sociálno-právnej ochrany detí a mládeže, zariadeniami pre deti. Rozhodovanie o právnych pomeroch v oblasti školstva a vzdelávania, vrátane témy desegregácie žiakov zo sociálne znevýhodneného prostredia. Spadá sem problematika vedenia matrík, evidencie obyvateľstva, ochrana súkromia, sloboda pohybu a pobytu. V posledných rokoch výrazne narastá zložitosť prípadov, v ktorých sú deti vystavené komplikovaným až kritickým situáciám ako dôsledok konfliktu ich rodičov. Viaceré podnety poukazujú na nedostatočnú činnosť úradov práce v oblasti sociálno-právnej ochrany detí. Úrad práce, sociálnych vecí a rodiny zohráva pri ochrane základných práv a najlepšieho záujmu dieťaťa významnú nezastupiteľnú úlohu. Plní niekoľko funkcií, ktoré pomáhajú dieťaťu a chránia ho v rôznych situáciách. V každej z nich by mali byť subjektom, ktoré vždy podá pomocnú ruku dieťaťu a bude pôsobiť ako megafón, ktorý zosilnie hlas detí, keď samotné deti vzhľadom na svoje závislé postavenie od iných nevedia presadiť alebo ochrániť seba samé. Ak sú však úrady práce z rôznych objektívnych, prípadne subjektívnych príčin v týchto situáciách neschopné splniť svoju úlohu, prípadne samotné deti prepočujú, prispievajú tým k ešte väčšiemu poškodzovaniu dieťaťa. Konkrétne prípady sú uvedené v správe. Tu potrebujem dodať, že vo februári 2017 bol ukončený prieskum a vydaná správa predchádzajúcej verejnej ochrankyne práv o uplatňovaní základného práva dieťaťa byť vypočuté a v konaní, ktorých sa ho týka, osobitne teda v trestných konaniach. Na základe zistení z prieskumu bolo konštatované, že dieťa je často vnímané ako objekt, nie ako subjekt trestného konania a to ovplyvňuje aj úroveň napĺňania jeho práv. Dieťa je používané ako zdroj dôkazov, kontakt s nimi je obmedzený na minimum, a to nielen za účelom jeho ochrany, ale podľa našich zistení aj na úkor aktívnej realizácie jeho práv. Chýbali, bolo poukázané na to, že chýbali špeciálne výsluchové miestnosti. S potešením je možné konštatovať, že v októbri 2017 došlo k prijatiu zákona o obetiach trestných činov a tým pádom k splneniu jedného z dôležitých odporúčaní verejnej ochrankyne práv a posilnenie právneho postavenia obetí trestných činov, osobitne zraniteľných skupín, teda vrátane detí. Na základe informácií Prezídia Policajného zboru Slovenskej republiky má v priebehu roka 2018 prebehnúť niekoľko krokov v implementácii zákonov o pomoci obetiam trestných činov, vrátane špeciálnych výsluchových miestností. Zostáva dúfať, že tempo prijímania týchto zmien bude adekvátne závažnosti a dôležitosti problematiky. V roku 2017 som uložila kancelárii verejného ochrancu práv vykonať zhodnotenie opatrení v oblasti výchovno-vzdelávacieho procesu s cieľom zlepšovania ochrany a dodržiavanie základných práv a slobôd príslušníkov národnostných menšín a etnických skupín a osôb pochádzajúcich zo sociálne znevýhodneného prostredia. Ide o opatrenia navrhované v rokoch 2013, ´14, ´15, predchádzajúcou verejnou ochrankyňou práv. Po oboznámení sa s balíčkom konkrétnych opatrení Ministerstvo školstva, vedy, výskumu a športu Slovenskej republiky, ktoré mali napomôcť k celkovému zlepšeniu stavu v školstve, a ich porovnaní s opatreniami navrhovanými bývalou verejnou ochrankyňou práv konštatujem, že reformy zavedené ministerstvom školstva neviedli k badateľnému pokroku. K tomu, aby sa ich sľubovaný účel naplnil, vláda musí pristúpiť k ich implementácii prostredníctvom maximálne konkrétnych a predovšetkým trvalo udržateľných desegregačných opatrení. Tretia kapitola – právo na prácu, sociálne zabezpečenie a zdravotnú starostlivosť. V rámci tejto oblasti sa najčastejšie občania obracajú na kanceláriu verejného ochrancu práv pri problémoch s dávkami sociálneho poistenia, dôchodkové, nemocenské, úrazové, v dávkach v nezamestnanosti, v dávkach garančného poistenia, pri pomoci v hmotnej núdzi, v príspevkoch na kompenzáciu ťažkého zdravotného postihnutia, podnety súvisiace so vznikom, zánikom, trvaním sociálneho či zdravotného poistenia, s úhradou poistného, či úhradou zdravotnej starostlivosti poskytnutej v Slovenskej republike alebo v zahraničí. Rovnako sem patrí poskytovanie sociálnych služieb, opatrovateľská služba, osobná asistencia či dodržiavanie základných práv v zariadeniach sociálnych služieb a zdravotníckych zariadeniach. Kvôli času nebudem vymenovávať tie prípady, ktoré sú osobitne zaujímavé a nájdete ich v správe. To, čo potrebujem uviesť, je, že vo vzťahu k priorite, ktorú som určila na rok 2017, bol vykonávaný prieskum úrovne kontroly dodržiavania základných práv a slobôd v špecifických typoch zariadenia sociálnych služieb, ktorými sú zariadenia pre seniorov, špecializované zariadenia a domovy sociálnych služieb. Na dodržanie základných práv a slobôd klientov v týchto zariadeniach by mali v prvom rade dohliadať samotné zariadenia, ich zriaďovatelia, následne vyššie územné celky ministerstva práce, sociálnych vecí a rodiny a špecifické aspekty by mal kontrolovať Úrad pre dohľad nad zdravotnou starostlivosťou, regionálne úrady verejného zdravotníctva a okresné a krajské riaditeľstvá hasičského a záchranného zboru. Je teda zrejmé, že orgány kontroly sú rôznorodé, čo do hierarchie i typológie. Navyše zákonná úprava je v tomto prípade roztrieštená, neurčitá, napríklad pri vymenovaní toho, čo sa myslí pod úrovňou poskytovania sociálnych služieb. Vzniká preto otázka, do akej miery a ako v praxi funguje systém kontroly dodržiavania základných práv a slobôd klientov vo vyššie menovaných zariadeniach? Aké časté sú tieto kontroly? Ako prebieha ich plánovanie? Na čo sa jednotlivé orgány a úrady zameriavajú? Aké metódy používajú? Ako postupujú v praxi? Aké sú výstupy kontrol a zistenia za uplynulé roky? Syntetická analýza na túto tému nebola zatiaľ spracovaná. Cieľom v prvej fáze bolo primárne zmapovať kontrolnú činnosť ministerstva práce, sociálnych vecí a rodiny, ktoré nad poskytovaním sociálnych služieb vykonáva dohľad a v druhej fáze kontrolnú činnosť ďalších orgánov. Predbežné závery ukazujú, že v uplynulých rokoch sa vykonal dohľad priemerne zo 750 poskytovateľov približne v ôsmich. Z týchto ôsmich približne v šiestich boli vykázané nedostatky. Je skutočnosťou, že maximálne ak boli uložené, tak boli uložené peňažné pokuty. Ďalšie pokračovania ohľadne teda správnych deliktov neboli vo vzťahu k týmto zariadeniam vykonávané a predbežné analýzy ukazujú, že je to v dôsledku slabého personálneho zabezpečenia odboru dohľadu, keďže tento odbor má v súčasnosti päť zamestnancov. Štvrtá kapitola – vlastnícke právo, právo na priaznivé životné prostredie. Predmetom tejto časti správy sú vlastnícke práva k nehnuteľnostiam, navrátenie vlastníckeho práva v reštitučných konaniach, zápis vlastníckeho práva do katastra nehnuteľností, územné plánovanie, stavebné konanie, starostlivosť o životné prostredie. Mimoriadna správa bola prezentovaná plénu Národnej rady v marci 2018 a preto na to odkazujem. Je potrebné povedať, že v spolupráci s ministerstvom dopravy a výstavby v súčasnosti sa snažíme odstrániť nedostatok, ktorý sme zistili v stavebných konaniach a to v súvislosti s preskúmavaním podnetu vo veci stavebného konania a zrušenia parkovacích miest na Židovskej ulici, kedy sme zistili porušenie petičného práva a práva na inú právnu ochranu. Petícia nebola vybavená v relevantnom čase a zodpovedný orgán sa nedostatočne zaoberal jej podstatou. Na stavbu nebolo vydané stavebné povolenie, bola realizovaná iba v režime ohlásenia. Stavebný úrad bol súčasne stavebníkom aj správnym orgánom, čo je v rozpore s princípmi spravodlivého konania. Zistili sme, že v dôsledku nesprávneho usmernenia Ministerstva dopravy a výstavby Slovenskej republiky ide o rozšírenú nesprávnu prax, preto sme ministerstvo dopravy a výstavby požiadali o zmenu zákona, ktorá by tejto praxi a obchádzaniu zákona zabránila. Konštatovali sme tiež porušenie princípov dobrej správy pri zrušení o rozhodovaní, pri rozhodovaní o zrušení parkovacích, parkovacích miest. V marci 2017 uskutočnila predchádzajúca verejná ochrankyňa práv prezentáciu zistení z prieskumu dodržiavania ochrany životného prostredia a práva na priaznivé životné prostredie pri povoľovaní výstavby malých vodných elektrární. Konštatovalo sa v nej, že pri konaní a rozhodovaní orgánov verejnej správy v povoľovacích procesoch týkajúcich sa malých vodných elektrární dochádzalo k porušovaniu základných práv a slobôd týkajúcich sa práva na priaznivé životné prostredie, práva na včasné a úplné informácie o stave životného prostredia, o príčinách a následkoch tohto stavu, ako aj práva na súdnu a inú právnu ochranu. V konkrétnych prípadoch najčastejšie dochádzalo k porušeniu práv účastníkov konaní nesplnením požiadavky na riadne odôvodnenie rozhodnutia, nesplnením povinnosti vychádzať zo spoľahlivo zisteného stavu a porušenie povinnosti svedomite a zodpovedne sa zaoberať každou vecou. Ochrana životného prostredia ako dôležitý záujem spoločnosti sa v konaniach často vybavila formalisticky a bez skutočného naplnenia zmyslu, na ktorý bola príslušným orgánom zverená právomoc. Absolútnej väčšine prípadov chýbalo pri posudzovaní vplyvov na životné prostredie posúdenie kumulatívnych vplyvov viacerých malých vodných elektrární na tom istom vodnom toku alebo na jeho úseku. Zásadný vplyv na budúce rozhodovanie o malých vodných elektrárňach má dokument Aktualizácie koncepcie využitia hydroenergetického potenciálu vodných tokov Slovenskej republiky do roku 2030, ktorý je v súčasnosti predmetom preskúmania zákonnosti na základe žaloby podanej na Krajskom súde v Bratislave. Po jeho skončení budeme môcť pokračovať vo vyhodnocovaní postupov. Piata kapitola – sloboda prejavu, právo na informácie, petičné právo, volebné veci, zhromažďovanie a združovanie. V tejto časti správy sa venujeme dôležitým otázkam z hľadiska transparentnosti verejnej správy, účasti občanov na rozhodovaní, verejnej kontrole, nakladania s majetkom štátu. Súčasťou kapitoly sú petičné právo či volebné veci, príklady z podnetov právo na informáciu o nákladoch na slovenské predsedníctvo Rady EÚ. Na základe podnetu mimovládnej organizácie sme preskúmali postupy ministerstva zahraničných vecí a európskych záležitostí vo veci žiadosti podávateľa o sprístupnení informácií podľa infozákona. Spoločným znakom nedostatkov, ktoré podľa môjho názoru spôsobili, že ministerstvo porušilo základné práva a slobody podávateľa, bolo nedostatočné vysporiadanie sa s okolnosťami, za ktorých boli žiadosti o sprístupnení informácií ministerstvu podané a nedostatočné vysporiadanie sa s otázkou proporcionality, odmietnutia sprístupnenia informácií ako celku. To znamená, že vyriešenie otázky či, v akom rozsahu a na ktoré požadované informácie sa vzťahujú zákonné dôvody nesprístupnenia a naopak, či požadované dokumenty, zmluvy a faktúry po vylúčení chránených informácií neobsahujú aj ďalšie informácie, ktoré je potrebné podávateľovi sprístupniť. V súčasnosti sa ohľadne týchto otázok vedie takisto správna žaloba, takže bude sa môcť postupovať ďalej v zmysle zákona po ukončení tohto súdneho konania. Právo zúčastňovať sa na správe vecí verejných. Vo februári 2016 predchádzajúca verejná ochrankyňa práv podala na Ústavný súd návrh na začatie konania o súlade zákona o podmienkach výkonu volebného práva účinného do 30. 5. 2017 ústavou a medzinárodnými dohovormi. Podľa tohto ustanovenia sa za prekážku práva voliť považoval výkon trestu odňatia slobody uložený za spáchanie obzvlášť závažného zločinu. Ústavný súd 22. marca 2011 rozhodol, že napadnuté ustanovenie nie je v súlade s uvedenými právnymi predpismi a vyhovel tým návrhu verejnej ochrankyne práv z februára 2016. Napadnuté ustanovenie stratilo účinnosť od 1. 6. 2017. Právo na súdnu ochranu. Ústava garantuje právo domáhať sa zákonom ustanoveným postupom svojho práva na nezávislom a nestrannom súde a v prípadoch ustanovených zákonom aj na inom orgáne Slovenskej republiky. V uplynulom roku sme konštatovali 33 porušení tohto práva. Každý má tiež právo na to, aby sa jeho vec verejne prerokovala bez zbytočných prieťahov, v jeho prítomnosti a aby sa mohol vyjadriť ku všetkým vykonávaným dôkazom. Porušenie práva spôsobeného prieťahmi v konaní sme konštatovali v 67 prípadoch. V uvedených prípadoch išlo o rôznu dobu trvania nečinnosti súdu a týkali sa rozhodovania na všetkých stupňoch. Vzhľadom k tomu, že tvoria kvantitatívne tieto prípady najväčšiu skupinu porušení, verejný ochranca práv aktívne pristúpil k využívaniu svojho oprávnenia podať návrh na začatie disciplinárneho konania proti sudcovi, ktorý mu vyplýva z článku 151 ods. 1 ústavy, podľa ktorého sa verejný ochranca práv v zákonom ustanovených prípadoch môže podieľať na uplatnení zodpovednosti osôb patriacich, pôsobiacich v orgánoch verejnej moci, ak tieto osoby porušili základné práva alebo slobodu fyzických alebo právnických osôb. Podanie návrhu na začatie disciplinárneho konania prichádza do úvahy v prípadoch, ak sudca svojím postupom porušil základné právo alebo slobodu fyzickej alebo právnickej osoby a verejný ochranca práv má dôvod predpokladať, že sudca sa dopustil disciplinárneho previnenia. V roku 2017 bolo využité toto oprávnenie v dvoch prípadoch, v treťom prípade bolo podané odvolanie voči rozsudku disciplinárneho senátu, ktorý sudkyňu oslobodil spod disciplinárneho návrhu, ktorý podala predchádzajúca verejná ochrankyňa práv. Dámy a páni, všetky ostatné podrobnosti sa nachádzajú v písomnom vyhotovení správy. Ja na záver len teda dodávam, že mojou ambíciou bolo zosilniť hlas fyzických a právnických osôb tak, aby rezonoval v činnosti orgánov verejnej správy a snažila som sa dôsledne zastávať princíp, že verejná moc musí byť vykonávaná v dobrej viere, spravodlivo, múdro a s ohľadom na jej skutočný účel a dúfam, že tieto, tieto aspekty sú zo správy čitateľné. Ďakujem veľmi pekne.